
Cântec 


Ţi-ai mânat prin veacuri turmele pe plai, 

Din stejarul Romei tu mlădiță ruptă, 

Și-ţi cântai amarul din caval și nai. 

Dar cumplit tu fost-ai când te-au dus în luptă 
Ștefan și Mihai. 


Când ţi-or pune piedici dușmanii să cazi 
Spada ta să fie și de-acum, române, 
Fulger care-aprinde, vânt ce rupe brazi, 
Și te-ncrede-a pururi că vei fi şi mâine 
Tare cum ești azi. 


Sus ridică fruntea, vrednice popor! 

Câţi vorbim o limbă și purtăm un nume, 
Toţi s-avem o ţintă și un singur dor 
Mândru să se nalţe peste toate-n lume 
Steagul tricolor! 


Imnul studenților 


Cântăm libertatea și numele sfânt 

Al țării străvechi și-al acestui pământ! 
Iubirii de neam, ce de-a pururi ne-a fost 
O pavăză-n lupte și-n pace-adăpost 
Cântămu-i supremul ei cântec. 


Cu vesele glasuri de tinere firi, 

Cuprinşi de-amintirea străbunei măriri, 
Spre soare ni-e gândul și mergem spre el, 
Lumina ni-e ţintă și binele ţel 
Trăiască-ne ţara şi neamul! 


Cu dreapta-nălțată spre Tatăl de sus 
Jurat-am tot ce strămoșii ne-au spus: 
Unire-ntre frați, și pe Domn să-l iubim 
Și-altarul de jertf-al naţiunii să fim 

Și sufletul neamului nostru. 


Iar dacă protivnicii numelui tău 

Cu oști ar veni ca să-ți facă vrun rău, 
Ridică-te mândră și nu te-ngrija, 
Căci inima noastră e inima ta; 
Tu-ncrede-te-n fiii tăi, mamă. 


lar dac-ar pieri de pe-ntregul pământ 
Iubirea de neam și-al credinţei avânt: 
Azilul lor vecinic găsindu-l în noi 
Le-am crește, ca iar să le dăm înapoi 
Mai tari și mai trainice lumii. 


Cântec ostășesc 


Caii sar și frâu-și mușcă 

Jos prin văi e fum de pușcă, 
Corbi s-arată croncănind. 
Stau de-atac dușmanii gata 
Uite-o-n zbor întunecata 
Moarte-acum spre noi venind! 


Știm cu toţii ce ne-așteaptă! 
Sus spre Domnul mâna dreaptă 
Ridicaţi-o dar, jurând! 

Pentru sfânta noastră lege, 
Pentru neam și pentru rege 
Toţi c-o inimă și-un gând! 


Nu mi te mâhni, copile, 
Cine are-n luptă zile 

Nu s-atinge plumb de el. 
Ori aici, ori dealtădată, 


Moartea nouă tot ni-e dată 
Fiecăruia-ntr-un fel. 


Glas de trâmbiţă răsună 
Și coloanele s-adună 

Fiţi cu inimă, copii! 

Nu e rece glas de-aramă, 
Ci e jalnic plâns de mamă, 
Plânsul sfintei Românii! 


Tu ne vezi din cer, Părinte, 
Fie-ţi și de noi aminte 

Că suntem şi noi ai Tăi! 
Fie-i blestemat mormântul 
Cui își calcă jurământul. 
Și-am jurat pe cer, flăcăi! 


Lasă tobele să bată! 
Căpitane, du-ne-odată 
Unde-i foc şi unde-i fum. 
Steagu-n vânt! Trăiască ţara! 
Vesel sune-acum fanfara, 
Dumnezeu cu noi de-acum! 


Dorobanţul 


Strecuraţi prin plumbi și săbii, dorobanțţii 
drum deschid. 

Inimoși s-azvârl prin șanțuri și de-a valma sar 
pe zid. 


Și era prin șanț pierire și văzduhul tremura, 
Iar dincolo, prin redută, moartea cea de veci 
era. 


Tropot de picioare multe, fum și abur ca-ntr- 
un iad, 

Vuiet cum îl fac prin baltă cei ce-alunecă și 
cad. 


Dar roiau mereu flăcăii răsăriți ca din 
pământ, 

Valuri ce-necau reduta, scufundându-se-n 
mormânt. 


Unul singur în roirea de viteji, un dorobanţ, 
Zăbovea trudit pe-o scară, răsărit și el din 
şant. 


Cei sosiți, cu scări, în juru-i își făceau în 
grabă rost 

Și treceau, urmându-i alţii, iar el tot pe unde- 
a fost. 


Apucase strâns cu dreapta parapetul, ca-n 
asalt, 

Dar era prea slab, pesemne, zidul lunecos și 
nalt. 


Iat-un căpitan, din urmă, aducând în foc pe-ai 
lui, 

Dă de el. Cu sârg, băiete! Ce-ntârzii de nu te 
sui? 


El abia-și întoarce capul. N-am putere să mă 
urc. 

Mă trudesc cu stânga numai! Bată-l 
Dumnezeu de turc! 


Ţii la sân, se vede, dreapta! Pune dreapta! N- 


o ţinea. 
Cum n-aş pune-o, și-i sub scară! Uite-o, stai 
să calci pe ea. 


Ajutându-i căpitanul, el se nalță-ncet, încet, 
Dă un chiot și se nalță, răsărind pe parapet. 


Vede jos încăierarea luptătorilor voinici, 
Un amestec orb ca-n cuibul răscolitelor 
furnici. 


El înalță-n vânt chipiul, strig-un nume drag și 
sfânt 

Și-apoi sare de pe ziduri, în redută şi-n 
mormânt. 


Ea era pământ al nostru, smuls din sufletul 
turcesc, 
Și voia și el să moară pe pământul românesc! 


Dunărea și Oltul 


Dunărea vorbea cu Oltul: 
Tu, copile drag al meu, 
Zbuciumat tu vii la vale 
Tulbure mereu 

Plouă mult la voi la munte, 
Sate şi câmpii de-neci, 

Ori ţi-e firea ta de-a rupe 
Maluri pe-unde treci? 


Rup și maluri câteodată 

Și fac holdele de pier, 

Iar când plouă mult la munte 
Cap de om eu cer. 

Dar nu-i asta, maică sfântă, 
Nu de asta-s tulburat, 

Ci de câte văd mi-e milă, 
Maică, şi-i păcat! 


Tu, pe unde-alergi prin lume, 
Vezi și ţări și munţi frumoși, 
Neamuri ce-şi vorbesc ferice 
Graiul din strămoși. 

Toate laudă pe Domnul, 
Libere-a trăi cum vor, 

Vesele fiind de viaţa 

Și de soarta lor. 


Vezi și-aici poporul nostru 
Cel din veac adus pe-aici, 
Sprintene şi mândre fete 

Și flăcăi voinici. 

Și ţi-e dragă ţara asta 

De români, căci te iubesc 

Dar tu nu cunoşti de-a-ntregul 
Neamul românesc! 


Eu de unde vin, mâhnitul, 
Furios spre şes scobor, 

Căci de unde vin, e spaimă. 
Groază și fior. 

Tot români sunt și pe-acolo, 
Neam din veac pe-aici adus, 
Dar pe gâtul lor și astăzi 
Jugul este pus. 


Ei n-au voie să-și vorbească 
Graiul strămoșesc ce-l au, 

Iar în coasta lor de-a pururi 
Sulițele stau. 

Sfânta libertate este 

Nume gol pe-al lor pământ: 
Cei nedrepţi sunt cei puternici, 
Singuri au cuvânt! 


Ah, de mila lor eu, maică, 
Vin aşa de tulburat, 

Și de ciudă pe dușmanii 
Cei ce l-au călcat. 

Iar de-nec și mal și oameni, 
Nu mai știu ce fac nici eu 
Că mă simt de-atâta jale 
Tulbure mereu! 


Pentru libertate 


Plângem, da, că prea ne doare! 
Nu pe noi! Crescuţi în chin 
Ne-amintim de-un timp cu soare 
Și-l cunoaștem cel puţin! 
Plângem pe copii, sărmanii, 
Că-ntr-al temniții mormânt 

Își încep în noapte anii, 
Neștiind ce-i soare sfânt. 
Plângem, da, și strâns ne strângem 
Lâng-olaltă, câţi suntem, 

Dar să ştiţi că nu ne plângem 

Ca nebunii cari se tem. 


Robi, meniţi prin jocul sorții, 
Noi ai chinului am fost, 

Însă nu, şi nu, ai mortii! 

Nu cătăm noi adăpost 

Nici în milă, nici în rugă; 
Asta cear-o de la voi 


Cel ursit să fie slugă 

Dar n-o cereți de la noi! 
Vom răbda, privind în faţa 
Orişicui, și-a orice chin, 

Că noi știm că-i multă viață 
Și în noi, şi-n cei ce vin. 


Blestemaţi pieri-vor regii 
Cari s-abat din drumul drept 
Ne-aţi adus stricarea legii 

Și ne staţi cu mâna-n piept. 
O, şi-n loc s-aveţi rușine, 

Vă mândriţi cu ce-aţi adus: 
Dar puterea, știți voi bine, 
Nu vi-a dat-o Cel-de-sus, 
Nici Eternul Domn! Vi-e dată 
De-un vremelnic din Infern! 
Deci vi-e binecuvântată 

Și la voi va fi-n etern! 


Lumile-au văzut mirate 
Cât de mult iubirăţi voi 
Șuierul de bici ce bate 
Făr de milă oameni goi! 
Dar și pentru noi rămâne 
Timp ah, cine poate ști! 


Șuierul acesta mâine 

Cânt al lui Tirteu va fi! 

Iar din lanţul ce-azi ne strânge 
Pot să iasă spăzi, și pot 
Spăzile să vadă sânge, 

Nu de-al nostru însă tot! 


Și sfârşitul tău veni-va 

Azi ori mâine,-ori mai apoi! 
Şi-o să poţi tu sta-mpotriva 
Poate-a celor mai vro doi, 
Dar mai tari prin răzbunare 
Și prin ura lor turbaţi? 

O să fii destul de tare, 

Tot potopul să-l abaţi? 

Eu nu chem această vreme, 
Dar tiranul braţ al tău 

Face totul ca s-o cheme, 
Rău îngrămădind pe rău. 


Cântecul cel vechi al Oltului 


Vine, tată, Oltul mare; 
Malul stâng de-abia-l zăresc. 
Las să vie Oltul mare, 

Că, români de când trăiesc, 
Oltul tot la piept ne are 

Şi-i al nostru şi ne știe 

Și nu bate cu mânie 

Malul cel basarabesc. 

Vine mare, las să vie 

Că ni-e sol dumnezeiesc. 
Vine, tată, Oltul mare, 

Brazi trăsniți rostogolind. 
Las să vie Oltul mare, 

Căci tătarii-ncoace tind, 

Dar li-e Oltul în cărare 

Și n-au inimă să-l treacă 

Și sperieţi se-ntorc şi pleacă, 
Cu noi horă nu se prind. 

Las să vie, că-i îneacă, 


Neamul nostru mântuind. 
Vine, tată, Oltul mare, 

Și cu sânge-amestecat. 
Las să vie Oltul mare, 

Că mulțimi de oști tătare 
El pe mal a apucat. 

Lifte poartă, lifte duce, 
Lifte, bată-i sfânta cruce; 
Oltul capul le-a mâncat! 
Las să vie să-i apuce 

Că ni-e scut de Domnul dat. 


Scut și armă 


Domnul sfânt să ne iubească, 
Și-al său Duh ocrotitor 

Plin de pace să plutească 
Peste ţara Româneasca 

Și-al românilor popor! 


Noi prin vremi ce ne-ncercară 
Altă armă n-am avut 

Numai dragostea de ţară 

Ce strămoșii ne-o lăsară, 

Și pe Sfântul Domn de scut. 


Dar ne-a fost destul atâta! 
Fruntea sus, voi frați ai mei! 
Astfel Cerul hotărât-a 

Să se nalțe amărâta 

Ţară, prin puterea ei! 


Mai fățiș, mai fără veste 
Ne-aţi lovit, dușmani de voi! 
Dar ce-a fost, a fost poveste! 
Dragostea de ţară este 

Și mai tare-acum în noi. 


Și de cine ne-o fi teamă? 

Mult a fost, să vă răbdăm, 
Nebăgaţi de voi în seamă 
Astăzi știți voi cum ne cheamă, 
Dacă nu, să vă-nvăţăm! 


Numai Domnul ne iubească 
Și-al său Duh ocrotitor 

Plin de pace să plutească 
Peste ţara Românească 
Și-al românilor popor! 


Oltenii lui Tudor 


Vine-un chiot dinspre munte, 
Vine freamăt din păduri 
Tudor domnul vine-n frunte, 
Cu mulțimea de panduri! 

Iar din Jiu, din apă sfântă, 
Iese cântec vitejesc, 

Și cu glas de surle cântă 

Tot poporul românesc. 


Las să-i sune surle-n ţară, 
Să-și adune-olteni destui, 
Ţara s-o vedem noi iară 
Veselă pe urma lui 

Mândra patrie română 

Nu sub braţ de oameni slabi, 
Ci voinică și stăpână 

Cum a fost sub Basarabi. 


Zboară corbi pe sus, băiete, 
Cârduri negre se-nvârtesc, 
Și se zbat de-atâta sete 

Și de foame se izbesc: 

N-au s-aștepte-oltenii rugă 
Să le dea de hrană-n văi 
Oh, ciocoi, te-ajung în fugă 
Toţi răzbunătorii tăi! 


Cine vrea părtaş să fie 
Dreptului pe-acest pământ 
După Tudorin să vie! 

Că-i trimis de Domnul sfânt 
Să ne scape-acum odată 

De ciocoi, căci Dumnezeu 
Însuși s-a pornit să-i bată, 
Cum ne bat şi ei mereu. 


Ridicaţi, români, Dreptăţii 
Steag cu sfântul George-acum 
Sfintei Legi și libertăţii 
Faceţi-i odată drum! 

Cine nu-i cu voi, să știe 

Că izbit va fi de voi, 

De cei strașnici în mânie 

Și din leagăn de eroi. 


Domnul Tudor să trăiască! 
Sus cu toţii, pui de lei, 
Pentru ţara Românească, 
Pentru drepturile ei! 
A-mbrăcat cămașa morţii 
Domnul Tudor, ca Hristos, 
Dar schimba-va pasul sorții, 
Va trânti dranii jos! 


Sărindar 


Iar Matei în baltă stete 
Până-n zori, în stuf ascuns, 
Frigul nopţii l-a pătruns 

Și prin suflet spaimă-i dete 
Că pierirea l-a ajuns. 


Dumnezeule-al puterii, 
Vezi-mă-n ce stare sânt! 

Fă, să scap de-acest mormânt, 
Depărtându-mi ianicerii, 

Și mă leg cu jurământ 


Că scurgând această baltă, 
Chiar pe locul unde zac 
Mănăstire am să fac, 
Mândră, veselă și naltă, 

Și cu aur am s-o-mbrac. 


Turcii însă-l căutară 
Și-altă zi, și nencetat, 

Iar Matei în stuf a stat 
Și-altă noapte, mai amară, 
Mort de foame și-nsetat. 


Dat-ai prin Hristos, Părinte, 
Cele nouă fericiri! 
Scapă-mă de prigoniri 

Și-ţi voi ridica, preasfinte, 
Tot pe-atâtea mănăstiri! 


Ruga nu i-a fost primită 
Nici acum, și-a stat Matei 
Ocolit de agarei 

Înc-o noapte-așa cumplită, 
Și plângea, gândind la ei: 


Vai, Părinte-al îndurării, 
Depărteaz-acest pahar, 

Și scăpând dintr-un amar, 
Mănăstiri voi face ţării 
Câte slujbe-n sărindar. 


Și-apoi fu, că tot plecară 


Nechemaţii venetici. 

Iar Matei a strâns voinici 
Și-a gonit pe turci din ţară 
Și-a-ngropat și mulți aici. 


Iar pe locul unde-n baltă 
El ascuns trei nopţi a stat 
Sfânt locaș a ridicat 

Pe colin-acum înaltă, 
După cum s-a și jurat. 


Și-apucat-a să clădească 
Alte nouă, rând pe rând, 
Și i-a dat Dumnezeu gând 
Într-o zi să le sfințească, 
Toate-același hram având. 


Iar în urmă ridicat-a 

Un altar după altar, 
Domnului cel sfânt ca dar 
Cel din urmă dându-l gata, 
I-a pus nume Sărindar. 


Zece mai 


În ziua cea sfântă și mare 

La zece-ale lunii lui mai 

Se vede-o ciudat-arătare 

Pe-un deal de la Plevna, pe-un plai! 


Când zorile-ncep să s-arete 
Acolo-n tăcutele văi, 

Din groapă ies moartele cete, 
De-a pururi jeliții flăcăi. 


Ei vin de prin locuri pe care 
Ca vechile răni le cunoşti, 

Pe unde-au stat șanțuri odată, 
Redute, și taberi, și oști. 


Striviţi şi cu mâinile rupte 
Și galbeni ca-n jalnicul loc 
In ziua sălbatecei lupte 


Când bieţii pieriseră-n foc. 


Fac roată, și-o rugă murmură 
Iar Valter şi șonțu, și toți 
Mai-marii ce-n frunte căzură 
Stau jalnici acolo-ntre soți. 


Și stau cum stă omul ce-ascultă 
Și nici o mișcare nu fac; 
Aşteaptă cu grijă și spaimă 

Un semn de departe și tac. 


Deodată ei capul ridică, 

Dau chiot și-n zare privesc 

Spre ţara din care ieșiră, 

Spre scumpul pământ românesc 


Și-ascultă, căci tunul azi cântă 
Departe-n iubitul pământ, 
Puternic că-n ziua luptării, 
Dar alt fel de cântec, mai sfânt. 


Vi-e teamă că n-o să mai cânte, 
Că moartea vă fuse-nzadar 
Dar ţara trăiește! Iar tunul 


Ce limpede-o spune și rar! 


Și-ascultă... iar ţara-i departe, 
Sunt dealuri la mijloc și văi, 
Și râul cel mare-i desparte 

De mame pe bieţii flăcăi. 


Și moartea cea veșnică-nchise 
Pe urmă-le tristele-i porţi, 
Dăr moartea lor viaţă ne dete: 
Ferice de-asemenea morţi! 


Iar ce-or fi șoptind ei pe vremea 
Ce-ascultă cântarea de tun 
Eu nu știu, căci nimeni nu poate 
Pe morţi să-i audă ce spun. 


Dar cred că se roagă, sărmanii: 
Noi liberi pe voi v-am facut 

Iar Tatăl din cer să vă aibă 

De-a pururi sub sfântul său scut! 


Pe drumul Plevnei 


Iar pe drumul care duce 

de la Dunăre spre munte 
Trec românii zi și noapte 
către Plevna, merg și vin. 
Vesele batalioane 

cu maiorii lor în frunte, 

Şir de care cu provizii 
schilăviţi în haine crunte 
Scârţâit și chiu, şi tropot 
pe-acel drum de oameni plin. 


Într-acest pestrit amestec, 
scoborând pe dealuri, iată 
Pe-un răzor s-oprise-n cale 
o bătrână şi gemea, 

Cu desagii goi pe umeri, 
semn de-o cale-ndelungată. 
Iar din văi, urcând alene 

se vedea venind o ceată 


De drumeţi din ţara noastră 
şi s-opriră lângă ea. 


Bună calea, zise unul, 

Inima vă fie bună, 

Oameni buni! Dar unde mergeţi? 
De ne-ajută Dumnezeu, 

Noi, la Plevna, maică dragă. 

Tot la Plevna! Cum ne-adună! 
Eu de-acolo viu. Băiatul 

mi-e-n război acu de-o lună, 

Și m-am dus să-mi văd băiatul 
că-i la Plevna și-i al meu. 


Repede-mprejur se strânse 
ca prin farmec toată ceata 
Ca să-ntrebe cum e Plevna? 
cum stau turcii-nchiși în ea? 
Ce mai zice Carol-vodă, 
când o fi războiul gata? 
Și-mbătată de potopul 
întrebărilor ea, biata, 

Își ştergea cu palma ochii 

şi plângând le tot spunea. 


Dar în urmă, ei de grija 


nopții, ca să nu-i apuce: 

Să rămâi în pace, maică, 

să te vadă Domnul sfânt. 

Și grăbiţi se ridicară 

toți de jos, făcându-și cruce. 
Ea, cu ochii plini de plânset, 
privea gloata cum se duce, 
Şi-un pustiu simţi-mprejuru-i 
şi-ntuneric pe pământ. 


Stete-așa, mereu privindu-i 

şi deodată-n fuga mare 

Ea porni la deal, cu strigăt 

să s-oprească ceata-n loc. 

Când ajunse-abia trăgându-și 
puţintica răsuflare: 

Dragi creștini, voi unde mergeţi? 
aveţi milă și-ndurare, 

Eu mă-ntorc cu voi acolo 

la băiatul meu, în foc! 


Dar ai fost! La Plevna, maică, 
toate-acum îți sunt știute, 
Ţi-ai văzut și tu băiatul, 

ce mai vrei să vezi acum? 

Să te-ntorci, în sat acasă; 


ia-ți toiagul tău și du-te. 
Noi suntem cu toții tineri 
zor avem și mergem iute, 
Tu ești slabă și puţină 

şi e mult de mers pe drum. 


Ea-și întinse-atunci cu gemet 
mâinile, strigând cu jale: 

Nu mă bateţi cu nevrerea, 

că vă bate Dumnezeu! 

Voi fugi cu voi alături, 

şi de voi muri pe cale, 

Tot atât! M-oi ști aproape 

de băiat! În sat, acasă 

E pustiu, că n-am pe nimeni! 
Orice-o fi, mă duc şi eu! 


Mortul de la Putna 


Iar la Putna-n mănăstire, 
Noaptea, din tăcut mormânt, 
Iese-n plină strălucire 
Ștefan cel viteaz și sfânt. 
Lespedea ce-au pus-o popii 
Peste groapă,-ncet se dă 
Îndărăt şi-n fundul gropii 
Ștefan plin de pace stă. 

Dar se nalță-ncet eroul 
Deșteptat din lungu-i somn, 
Luminat e-ntreg cavoul 

Și sumet viteazul domn. 


Albu-i coif străluce-n lună 
Iar pe zale-i joacă zări 

De lumini ce se-mpreună 
Ca-ntr-un basm cu arătări. 
Lunga suliță și-o poartă 
Răsucind-o-n mândru chip 


Eu credeam că-i umbră moartă 
Ce se mișcă pe nisip, 

Dar e viu! Acum ridică 

Ochii săi, parc-ar lăsa 

Peste-o oaste inimică 

Toată vrăjmășia sa. 


Apoi stă plecat și-ascultă; 
Poate-aude spre Hotin 
Vuiet și-alergare multă 
De poloni și turci ce vin, 
Poate-aude oști tătare 

Și năvală peste Prut, 

Ori sosind din depărtare 
Peste munte i-a trecut 
Regele Matei! Voi cete 
De cazaci și de secui, 
Dumnezeu acum vă dete 
Gata iar pe mâna lui! 


Sună zornăit de zale, 

Strigăt mare de război, 

Ard Moldova noastră-n cale 
Câţi duşmani și vechi, şi noi. 
Ștefan tremură-n mânie. 
Iese din tăcutul schit 


Luna-n ceruri, argintie, 

Cu nori negri s-a-nvelit, 

Și cumplit din bucium sună 
Ștefan vodă; ca un norl 

les oșteni și iuți s-adună 
Roată lângă domnul lor. 


Iat-o, oastea lui voinică, 
Toţi cei buni și tari ai săi! 
Ștefan spada și-o ridică 

Și pornește-n sârg spre văi, 
Luna tot mai mult s-ascunde, 
Tot mai negri nori plutesc 
Și din văi grozav răspunde 
Buciumul moldovenesc. 

Se tot duce, duce-n noapte 
Zgomotul în jos spre Prut, 
Mai lăsând în urmă șoapte 
Din furtuna ce-a trecut. 

E pustiu la mănăstire, 

Gol mormântul cel deschis! 


Toate-au fost o nălucire, 
Toate repezi ca-ntr-un vis. 
Nu știu bine-n care parte, 
Ștefane, te-ai dus cu oști, 


Știu că tu te-ai dus departe, 
Și dușmanii ti-i cunoşti! 
Bate-i ștefane, părinte, 
Spulberă-i de pe pământ: 
Chiar și mort învaţă-i minte, 
Cine ești și-ai tăi ce sânt. 


Stema țării 


Ca un zimbru-ntărâtat 

Când a prins pământu-n coarne, 
Tot ce-n drumul lui a stat 

Gata să răstoarne 

Ca un zimbru-ntărâtat 
Moldovenii s-au luptat 

Cu potop de litve. 


Ca un leu sfâşietor 

Când cuprins de-arcași se vede, 
Prin mulțimea de popor 
Trăsnet se repede 

Ca un leu sfâşietor 
Sar-oltenii-n munţii lor 

Într-un iad de latini. 


lar muntenii ce-au avut 
Cuib pe apa Dâmboviţii, 


Ca vulturu-n munţi crescut 
Apărând răpiţii 

Pui ai săi făcut-au scut 
Ţării lor și-au abătut 
Negrul nor de hoarde. 


Zimbru și vultur și leu 

Fui când mi-a călcat păgânul 
Patria și dreptul meu. 

Și va fi românul 

Și de-acum român mereu, 
Zimbru și vultur și leu 

Și viteazul lumii. 


Fragment epic 


Iar pe lumea ceealaltă scoborând acum flăcăii 

Cei căzuţi la Vid pe dealuri și pe șesuri la 
Vidin, 

Câţi sosesc pe rând în stoluri, adunaţi în gura 
văii 

Stau s-aștepte alte gloate câte se vedeau că 
vin. 

Unii şterg de iarba udă câte-o sabie- 
ncruntată, 

Din pulpana hainei, alţii sângele dușman îl 
storc, 

Și se laudă cu toţii și vorbesc cu toţii-odată 

Precum fac biruitorii din războaie când se- 
ntorc. 


Când văzur-această gloată, toţi acei ce- 
ndușmăniră 

Pe români de-a lungul vremii, plini de spaim- 
au tresărit 


Resfirându-se prin noapte, precum fumul se 
resfiră, 

Și din margini mai spre margini se topeau 
necontenit. 

Cu genunchii plini de tremur și cu gheața 
morţii-n gură, 

Morți erau de-a doua oară, ca-ntr-al Orcului 
noian 

Luptătorii din Mikene când îngălbeniţi văzură 

Strălucind prin noapte coiful comandantului 
troian. 


Dar ai noștri morţi de veacuri, câți pieriră 
prin războaie, 

Apărând a lor credinţă și pământul românesc, 

Stau cu ochii ţintă-n noapte și-al lor mijloc îl 
îndoaie 

Ca s-apropie privirea de minunea ce-o zăresc: 

Văd români, şi-aud cuvinte românești! De-ai 
lor cu toţii! 

Umilit venea, iar astăzi ce trufaș acest popor 

Și-ndrăznind dintâi o seamă, vin sfioși să-și 
vadă soții, 

Tot mai mulţi, cu toţii-n urmă s-au pornit din 
noaptea lor. 


Și precum în neastâmpăr păsări grabnice cu 
zborul 

Se tot strâng de pretutindeni toamna ca să 
plece stol, 

Astfel s-adunau românii și sporea mereu 
poporul 

Celor morți umplând de vuiet câmpul meu- 
nainte gol. 

S-a mișcat acum de-a valma toată lumea-n 
locuinţa 

Umbrelor, sunând ca marea și-ntr-un 
zbucium neîntrerupt, 

Iar de-atâta nor de duhuri ce-și vădea prin 
glas ființa 

Se părea că-i românească toată lumea 
dedesubt. 


Străbătând genuni cu mersul, nesfârşită li-e 
venirea, 

Ca potopul de puternici și nebiruiţi ca el 

Câţi pieiră far de urmă copleșiți de năvălirea 

Asiei, și-arcași cu glugă din câmpiile lui Gel. 

Câţi au înroșit cu sânge râuri mari şi-ascunse 
plaiuri. 

Când prin văile bulgare Ioniţ-avea locaș, 

Și frumosul grai al nostru printre bâlbâite 


graiuri 
Și-l păstrau, murind sub steagul ducilor de 
Făgăraș. 


Iată-i, înşişi vin în frunte cei ce-au cârmuit 
norodul, 

Principii din munți și banii cu viteze fiare-n 
scut, 

Și cu Negru-vod-alături vine Dragoș 
voievodul, 

Unul fost la Olt de pază, celălalt străjer la 
Prut. 

Și-Alexandru-al cărui nume și-astăzi codrii-l 
mai îngână 

Tânăr și părând ca Hector cel cu coif 
fluturător, 

Când cu suliţa-i grozavă, falnic răsucind-o-n 
mână, 

Sare-n mândru-i car şi umple câmpii Troiei 
de omor. 


Trăsnet al mâniei noastre, Mircea, tu iuţește- 
ți pașii, 

Adă-ţi gloatele ce-n clipa bine-potrivitei 
vremi 

Prins-au fulgerul cu palma! Braţ, ce pustiind 


vrăjmașii, 

Dunărea ca soţ de luptă, munţii te-ai trudit 
să-i chemi. 

Ce vei fi gândit tu, Mircea, când vedeai 
pornit cum vine 

Peste munți și peste ape, ca furtuna, Ilderim? 

Vai, putem noi azi pricepe sufletul ce-a fost 
în tine, 

Mai avem simţire-n inimi ca-ndeajuns să te 
slăvim? 


Iar dincolo vine-n goană cel ce-n numărate 
zile 

A clintit temeiul lumii și-a oprit și vremea-n 
loc, 

Cel cu nume sfânt de-Arhanghel cu-al tău 
nume, Mihaile, 

Tot ca tine de puternic și cu sabie de foc. 

Munţii se retrag din cale-i, iar protivnica sa 
bardă 

Intră-n fier ca-n lemnul putred, pui din 
oltenescul leu! 

Foc de n-ar mai fi, și lege, ca nimic să nu mai 
ardă, 

Foc ar naște iar pe lume ochii-acestui 
Prometeu. 


Și cu el Fărcaș și Stoica, și-nvârtindu-şi 
buzduganul 

Doi Buzești, ducând şi spaimă şi-al pieririi- 
ngheţ cu ei! 

Spuie Neajlovul, Sinane, câte oști pierdu 
sultanul, 

Și șelimberul să spuie cum ţi-a fost, nebune- 
Andrei? 

Amurat, ţi-aduci aminte cum sosi grăbit 
odată 

Şi era să-ţi spargă poarta ca să-ţi intre-n 
țarigrad? 

Și ce cale-avea să facă! Dar s-a tânguit 
vrodată 

Fulgerul că-i drum departe de la nor până la 
brad? 


lată-l însă cel din cuibul pus de-oștenii 
teutonici, 

Ștefan, turnul de-apărare al românilor, 
venind 

Suflet mânios și-n toată strălucirea câtă-n 
cronici 

Scrisă e c-a fost pe vremea când el ţara 
străjuind 

A făcut din oase-un munte și-a-nhăţat și regi 


de plete 

Și, arând de ciudă câmpul, puse-n jug 
duşmanii lui 

Pe mănunchiul spăzii sale mâna lui tot caldă 
stete, 

Căci el nu știuse-n viaţă cum s-anină spada-n 
cui. 


El și-aici e-ntreg în arme și purcede-aprins pe 
cale, 

Parc-a pururi vede-n faţă Racova și Podu- 
Nalt, 

Iar de vuietul mulţimii și de coifuri și de zale 

Tremură, răzbit de spaimă, tot tărâmul 
celălalt. 

El și-aici e vântul iernii, și dușmanii săi sunt 
pleava! 

Urcă munţi fără de plaiuri, trece Dunări fără 
pod 

Faceţi loc! Sosesc ca râul luptătorii din 
Suceava, 

Trec voinicii cei năpraznici ai lui ștefan 
voievod! 


Și Ion Cumplitul vodă, jalnic schilăvita strajă 
A Moldovei, scut puternic al poporului de 


rând, 

Și nenfricoșatul ţepeș, Petru Rareș a lui Majă 

Vin cu toţii de prin noapte, gloate-n urmă-le- 
aducând. 

Și hatmani și capi de oaste daţi-mi voi acum 
o sută 

De vieţi, ca să am vreme să-i numesc aici pe 
toți! 

Și tu, neam român, tu astăzi stai cu inima 
pierdută, 

Făr de zei te crezi pe lume și pustiu tu te 
socoți. 


Iată-ţi gloria de veacuri! Umbre mari din 
lumea moartă, 

Ah, că n-am eu glas de tunet ca să pot să le 
rechem 

Ne avem și noi Olimpul, și pe-a veșniciei 
poartă 

Am intrat și noi; și-ntr-însul zei fără de 
moarte-avem! 

Ce-ţi aluneci plini de jale ochii umezi pe 
ruine, 

Neam al nostru, ca să judeci drumul 
schimbătoarei sorți? 

Soarele din noapte iese, din mormânt puterea 


vine: 
Nașterea cea viitoare ne e-n lumea celor 
morți. 


Pe dealul Plevnei 


E-n amurg. Pe deal bulgarul 
Liniștit își mână carul. 


Roţile nu știu că plânge 
Dealul, pe-unde omul mână; 
Nu știu boii, că-n ţărână, 
Pe-unde trec, e numai sânge. 


Noaptea-ncet, încet scoboară, 
Lilieci prin aer zboară. 
Pe-unde-a fost cumplire-odată 
Doarme-acum întreaga fire, 
Peste-un iad de zvârcolire 
Cade-o pace-ntunecată. 


Numai luna e pe lanuri 
Dar mai sus, pe sub rădanuri, 


Unde-a curs fierbinte plumbul, 
Duhuri vin din vreme-n vreme, 
Cât e noaptea-n dealuri geme 
Și se zbuciumă porumbul. 


Oştirile lui Alah 


Noaptea care-ncheie anul 
Noaptea sfântă, 

Când cetindu-și El-Coranul 

Trist mahomedanii cântă 

Pe răpușii prin bătăi 

Noaptea asta ştie spune 
De-o minune 

La Călugăreni prin văi, 


Când e-n jumătate ruptă 
Noaptea-n cale, 
Pe uitatul câmp de luptă 
Se porneşte-un glas de jale 
Și-apoi multe, și-mprejur 
Din păduri răsar o mie, 
Din câmpie 
Plânge-un nesfârșit murmur. 


Și murmurul creşte-ntruna 
Și deodată, 

Urlă-n zare ca furtuna, 

Şi prin zarea spintecată 

De blesteme și de vânt 

Ies spahii în șiruri dese, 
Grabnic iese 

Oastea-ntreagă din pământ. 


Căci acum, prin lumea lată, 
les să jure 

Toţi cari au pierit vrodată 

Pe câmpiile ghiaure, 

Și-așteptând un semn ceresc 

Stau gătiţi, potop să plece 
Și să-nece 

Tot pământul creștinesc. 


Ei, cu genele-amorţite, 
Nalţă mâna, 

Iar din bărbile-ncâlcite 

Iuţi își scutură ţărâna 

Și pe cai sărind grăbiţi, 

Învârtesc dușmanii crucii 
Săbii lucii, 

De năvală stând gătiți. 


Furnicând din mii de locuri, 
Plini de ură; 
Cu blesteme și batjocuri, 
Strigă toţi ca dintr-o gură 
Sfântul nume-al lui Isus, 
Și turbate și-ndrăzneţe 
Mii de feţe, 
Alergând, privesc în sus. 


Iar acum, fiind o gloată, 
Numai una, 

Osie-ntr-această roată 

Se ridică Semiluna, 

De pe steagul care-n vânt 

Geme-o plângere-ntreruptă 
Și se luptă; 

Iar ce geme e cuvânt. 


Şi-i a lui Alah cuvântul, 
Sfânt și mare! 
Și tăcută ca mormântul 
Și-mpietrit-acolo-n zare 
Oastea-ntreagă stă pe loc. 
Codri, dealuri, râu şi luncă 
Toate-aruncă 
Ochii-n sus, spre-un semn de foc. 


Mii de guri atunci în vaier 
Umplu cerul: 
Crucea e, o cruce-n aer! 
Turcii toţi, zvârlindu-și fierul, 
Iuţi se-ntore ca-ntorși de vânt; 
Noaptea râde luminată 
Și deodată 
Intră totul în pământ. 


Graiul neamului 


Fie-a voastră-ntreagă ţară, 

Și de cereţi, vă mai dăm, 
Numai daţi-ne voi graiul 
Neamului, și se sculară 

Să ne vremuiască traiul 

Câţi dușmani aveam pe lume! 
Graiul ni-l cereau anume... 
Să-l lăsăm! 


Dar nestrămutaţi strămoșii 
Tot cu arma-n mâini au stat: 
Au văzut şi munţi de oase, 
Și de sânge râuri roșii, 

Dar din ţara lor nu-i scoase 
Nici potop şi nici furtună. 
Graiul lor de voie bună 

Nu l-au dat! 


Astăzi stăm și noi la pândă, 
Graiul vechi să-l apărăm; 
Dar pe-ascuns dușmanii cată 
Să ni-l fure, să ni-l vândă. 
Dacă-n vreme tulburată 

Nu ne-am dat noi graiul ţării, 
Azi, în ziua deșteptării, 

Cum să-l dăm? 


Repezi trec cu vifor anii, 
Ispitind puterea ta, 

Neam român! Cu ură mare 
Vor căta mereu dușmanii 
Graiului român pierzare; 
Dar să piară ei cu toții: 

Nu l-am dat, și nici nepoţii 
Nu-l vor da! 


De profundis 


Pe sub dealurile Plevnei 
Doarme spaima și fiorul, 
Soarele-și ascunde fața 
Și-ngrozit se-ntoarce norul 
Să se ducă-ntr-alte părți. 
O, a fost acolo-n vale 
Moarte și pierire-odată, 
Iar amara ei cumplire 
Scrisă vreme-ndelungată 
Povesti-se-va prin cărţi. 


Umblă mai încet cu plugul, 
Tu țăranule, cu grapa, 
Poartă-te să dai țărâna 

Mai deoparte-ncet cu sapa 
Pe colnice cu porumb 

Poate unde scurmi pământul 
Tu să vezi că iese sânge, 
Plugul tău să dezvelească 


Vrun voinic ce-n groapă plânge 
Zbuciumat de spăzi și plumb. 


Au venit din munţi cu soare 
Și din văi întunecate, 

Au lăsat pustii acasă 

Stâne şi câmpii și sate 

Și-au trecut grozavul râu. 
Moarte! Tu aveai cu tine 
Tot alaiul spaimei tale: 
Spune tu, putut-ai, moarte, 
Să opreşti voinicii-n cale, 
Să le pui mâniei frâu? 


Pe sub dealuri pe la Plevna 

Doarme spaima și fiorul 

Plin de grije și-n tăcere 

Se strecoară călătorul 

Prin pustiul loc de-omor. 

Eu mă tem de-un semn, de-o şoaptă, 
Căci din gropile tăcute 

Vor ieși cei morți cu vuiet, 

Sute-n luptă iar cu sute, 

Repetând pierirea lor! 


Carol Robert 


Stăpânul ţării feudale 

Râdea de Basarab, pe cale 
Venind cu sutele de-arcași 
Turnaţi în zale, 

Ce-i pentru-acești viteji ostași 
O ţară largă de trei pași? 


Sărmanul vodă, cum îl cheamă, 
O fi-n pământ acum de teamă! 
Ce minte-o să-l învăţ! Să-l fac 
Să ţie seamă 

Că eu sunt eu, și nu mă-mpac 
C-un biet ca el, cioban sărac! 


Uitat-a că-i născut să fie 
Păstor de oi și slugă mie? 
De barbă însă am să-l scot 
Din vizunie. 


Ce câini îl apără? Socot 
Să-l spânzur eu cu câini cu tot! 


Curând, flăcăi! E plin paharul! 
Auzi ce-mi scrie-acum tâlharul 
Dar cine crede el c-ar fi 
Maghiarul? 

Și regele râzând s-opri 
Și-aceste vorbe le citi: 


Mărite crai! Îți spui prin carte, 

Că vecinic dinspre-a noastră parte 
Vrem binele! Suntem cei foști 

Și mai departe 

Și-acum tu uiţi că ne cunoşti 
Și-alergi în strângere de oști! 


Eu sunt mai slab. Zic eu de mine. 
V-am dat hăraci, că se cuvine, 

Pe plac eu multe v-am făcut 

Să fie bine. 

Voi Severinul l-ați bătut: 

Vi-l las, măcar eu n-aş fi vrut! 


Dar o rugare eu ţi-aș face: 


Să mi te-ntorci în bună pace, 
Să te fereşti, măria ta, 

De drumu-ncoace. 

Că mai pe-aproape de veţi da 
Nici unul viu nu veţi scăpa! 


De hohote vuit-a malul; 

S-a dat cu spaimă-n lături calul 
Lui Robert. Tomo, fii stăpân 
Că-ţi pierzi Ardealul! 

Nu-i prost românul că-i bătrân, 
E prost că-i minte de român! 


Și-așa râzând, în zi de vară, 
Frumoasele lor oști intrară 
Adânc prin munţii românești, 
Adânc spre țară. 

O, nu ţi-aduc vulturii vești, 
Roberte,-n drum ca să te-oprești? 


Căci iată, colo la strâmtoare, 
S-aude-un corn de vânătoare 
Și multe-apoi, chiuituri 
Răsunătoare. 

Se umple codru-ntreg de guri 
Și ies românii din păduri. 


Jucându-și coiful alb pe creste 
Ei vin, și nu le prinzi de veste, 
Năvalnic cad și iuți răsar 

Ca din poveste. 

Fi intră-n desetul maghiar 

Și unde-ajung, îl lasă rar. 


O, bieţi maghiari, striviți în vale! 
Ce mândri-ați mai venit pe cale, 
Atâtea sute de arcași 

Turnaţi în zale! 

Cum pier acum acești ostași 

În ţara largă de trei pași! 


Și, fala lor uitând-o toată 
Mureau zdrobiţi, și ca să poată 
Să-şi scape capul, rupți și goi 
Fugeau în gloată. 

O, şi la ziua cea de-apoi 

Vor râde-aceste văi de voi! 


Tu-n gând bolboroseai o rugă 
Și nu gândeai decât la fugă, 
Şi-n spate, rege, tu ţi-ai pus 
Vestmânt de slugă 

Un gând nebun mi te-a adus 


Și-acum te bate Cel-de-sus! 


Venit-a Dumnezeu să certe 
Mândria ta, Carol Roberte! 

De nimeni n-ai voit s-asculți, 
Cel Sfânt te ierte! 

Din pilda ta cunoaștem mulți 
Că ştiu și regii-umblă desculți! 


Golia ticălosul 


La Cahul, pe câmpie, din marginea poienii 

Se-ntinseră-n coloane de luptă moldovenii, 

Și-aveau cu ei pe vodă, iubitul domn al lor, 

Iar Golia, el plecat-a din faptul dimineţii 

Prin vale să-și reverse din lături călărețţii 

Ca vânturi iuți ce scurmă și-mpart cumplitul 
nor. 


Iar când veni și vremea să urle-n zare tunul, 
Mișcatu-s-au românii cu miile, ca unul 

O lamur-a Moldovei prin sutele de ani! 

Dar Golia ticălosul alt gând avea cu soţii, 
Şi-n suliți ridicându-și căciulele cu toţii 
Lăsând câmpia noastră trecură la dușmani. 


O clipă stete vodă cu inima trăsnită. 
Intors apoi, strigat-a spre oastea-nmărmurită, 
Pe Golia arătându-l cu pumnii, cu-amândoi: 


Oșteni ai ţării mele! priviţi-l cum se duce, 
El vinde sfânta ţară și vinde sfânta cruce, 
Mă vinde, ticălosul, pe mine și pe voi! 


Cumplit se-ntoarse vodă cu-ntreaga sa mânie 

Spre partea de-unde Golia venea cu dușmănie 

Spre fraţii săi, în fruntea grozavilor spahii. 

Să daţi fără de milă, că-i inimă de fiară! 

Să piară-acum pământul! Moldova-ne să 
piară, 

Dar Golia-ntâi de toate să piar-acum, copii! 


Și nu vedeau românii nici moartea cum le 
iese 

În drum, și nici potopul de turci ce-i 
încinsese, 

Vedeau numai pe Golia, pe scosul lor din 
minți. 

Și neputând mai iute să-l stingă de pe lume 

Rosteau cu glasul urii bicisnicul său nume 

Prin gemete scrâșnite strivindu-i-l în dinți. 


O, Golia, tu! pândit-ai aşa de-amară vreme 
Dar toate ale ţării și plângeri și blesteme 
Ajungă-te de-a pururi, şi n-ai mai fi trăit! 
Dar iată-le, pornite din suliți și din gură 


Smintiţii tăi la Cahul câinește-aici căzură, 
Căzuși și tu, mișele, tu cel ce i-ai smintit! 


Călcau spahiii-n goană pe barba ta bătrână, 
Iar pumnii-n loc de aur strângeau în ei ţărână 
Şi-n gură-ţi s-adunase și sânge şi pământ, 
Să-nece-n tine, Golio, mai repede suflarea! 
Așa sfârșit să aibă în veci de veci trădarea, 
Iar lupii fie-i preoţi și gura lor mormânt! 


Adânc în noaptea nopţii şi-n Iadul cel din 
urmă 

În care-al iernii viscol suflarea nu şi-o curmă 

Nicicând, stau prinși în gheaţă ai lumilor 
mișei: 

Grozavă li-e durerea, și vecinică li-e truda 

De-a stânga ţipă Cain, de-a dreapta urlă luda, 

Iar tu, tu goale Golio, te vaieţi între ei! 


La Smârdan 


Neam român, văzui odată 
Oastea Domnului Mihai 
Zicea Dunărea-ntristată: 
Fulger îns-atunci erai, 
Și-alergând prin cer furtuna 
Cânta vorbe românești 
Astăzi stau și-ascult întruna 
Și mă uit, şi nu mai ești! 


Dar abia rosti cuvântul 
Dunărea, vuind prin văi, 

Și văzu gemând pământul 
Și de cai și de flăcăi. 
Zornet auzi prin zare, 

Cum se-ncheagă stol cu stol 
Și năprasnică răsare 

Oastea domnului Carol. 


Jalnic tu-ți doinești durerea 
Dunăre, și iat-acum! 

Din mormânt ieși puterea 
Și-nzadar îi stai în drum. 
Trec voinicii peste tine; 
Mersul lor e zbor de fulg, 

Și din mâinile strâine 
Stema libertăţii smulg. 


Tresăriră iuți românii 
Căci aminte și-au adus 
Cât s-au străduit bătrânii 
Steagul să ni-l ţie sus, 
Câte plângeri ne-ntrerupte 
În mormânt or fi vărsat, 
Că nepoţii fug de lupte 

Și că steagul e-nchinat. 


Dunăre,-ai văzut Smârdanul? 
Spune tu, s-o spui și eu! 

Și noi ştim izbi dușmanul, 
Şi-n români e Dumnezeu! 
Știm și noi găti cununa 
Vitejiei ce-o doinești, 

Și când urlă-n cer furtuna 
Cântă vorbe românești! 


La Smârdan așa vru Domnul 
Morţii dintr-această zi 

Vor avea cu spaime somnul 
Și-aiurind se vor trezi 
Apărându-se cu mâna 

Ca de-un tăinuit dușman, 
Vor mușca gemând ţărâna 
Ca şi-n luptă la Smârdan. 


Că-ntr-această zi cumplită 
N-avu mila nici un rost, 

Și mânia răzvrătită 

Lege tuturor ne-a fost. 
Astfel că, văzând pierirea, 
Însuși Dumnezeu de sus, 
Galben întorcând privirea, 
Mâna peste ochi și-a pus. 


La Smârdan, pe unde drumul 
Da de-a dreptul spre vrăjmași, 
Risipeai cu mâna fumul, 

Ca să vezi la patru pași. 
Și-ntr-un iad fără de nume, 
Unde-ai noștri iuți pătrund, 
Nu era nici cer, nici lume, 
Numai noapte fără fund. 


Și-ntr-acel noian de ceaţă 
Dorobanţii, dând de-un râu, 
Au trecut prin sloi de gheaţă 
Și prin apă până-n brâu. 
Râu de apă Prut să fie 

Cum era să-i ţie-n loc, 

Dacă n-a putut să-i ție 

Din redute-un râu de foc! 


La Smârdan de-un gând cu toţii 
Fost-am braţ pustiitor, 

Și murind au dat nepoţii 

Mâna cu strămoșii lor. 

N-ai avut mai buni tu, bane, 

La Călugăreni în văi; 

Iar la Racova, ștefane, 

Nu-ţi erau mai buni ai tăi. 


De-o veni din nou vrodată 
Vuiet peste-al tău pământ, 
Ţară dragă și-ncercată, 
Vom ruga pe Domnul sfânt 
Nu-ntr-alt chip să ne ajute, 
Ca să-nfrângem pe dușman, 
Decât dându-ne virtute 

De flăcăi ca la Smârdan. 


Cântec 


Ţară-avem și noi sub soare, 
Și-o râvnesc dușmani destui, 
Dar prin vremi asupritoare 
N-am lăsat-o nimănui. 

E bogată, zici! vezi bine, 

E bogată, căci în ea 

Multe inimi sunt, străine, 
Şi-i frumoasă, că-i a mea. 
Dacă-i mică, nu-i de-ocară, 
Căci viteji în ea mai sânt, 
Și-apoi și la noi în ţară 
Crește fierul din pământ: 
Când voim, îl știm culege, 
Știm cum să izbim cu el 
Când dușmani lipsiţi de lege 
Vin spre noi cu gând mișel. 


Steag avem și noi, străine, 
Și-l iubim cu jurământ. 


Ziua răului când vine, 

Ce frumos se zbate-n vânt! 

E frumos și steagul vostru, 
Dar pe-al nostru de-l privesc 
Tot mai mândru este-al nostru, 
Și mai sfânt, că-i românesc. 
Rupt de-asprimile furtunii 
Răscolite de dușmani 

L-au purtat cinstit străbunii 
Prin atât amar de ani. 

De ne cheamă azi la moarte, 
Veseli mergem la război: 

Să dea Domnul să ni-l poarte 
Şi nepoții tot ca noi! 


Știm și noi o lege sfântă, 

Și de-un veac de ani acum 
Stăm cu ochii tot spre ţintă, 
Mergem tot pe-același drum. 
Pentru sfânta lege-a crucii, 
Pentru limba ce-o vorbim: 
Ce de-oţel pe săbii lucii 
Pus-am noi de când trăim! 
Știe Dumnezeu de-i bine 
Ori de facem vrun păcat 
Dar noi știm c-așa e bine 


Să ţinem ce-am apucat. 
Pentru lege, pentru limbă, 
Noi cu gura prindem foc: 
Numai vântul se tot schimbă, 
Însă munții stau pe loc. 


Sunt şi neamuri mai cu nume, 
Mai vestite la război; 

Or fi multe poate-n lume, 
Câte n-au ajuns la noi. 

Dar noi știm ce ne-nvăţară 
Cei ce-au fost, și când rostim 
Vorba sfântă neam și țară 
Noi, străine, tresărim. 

Pentru cel ce ne iubește, 

Tot ce-avem noi dăm cu drag, 
Dar când neamul ni-l huleşte 
Și vrăjmaș ne vine-n prag, 
Mii de oşti cu el s-aducă: 

Noi suntem români destui 
Când de piept cu noi s-apucă, 
Aibă-l ceru-n mila lui! 


Cântecul redutei 


În redută numai lei; 

Uite-i, mă, bașibuzucii, 

Eu de-aici le-aud papucii ! 

Dar mai mare peste ei 

Cine-mi e? Vrun Strâmbă-Lemne? 
Cică și mai și, pesemne, 

Unul, Ciaca-Paca-Bei. 


Câte cinci pe-un ban să-i vinzi, 
Că sunt tot oşteni pe-alesul, 
De viteji le saltă fesul, 

Pitulaţi pe după grinzi. 
Se-ntind, nene, de căldură 

De le-ajung genunchii-n gură 
Mașală, cu ei te prinzi? 


Ce te uiţi tu, că sunt goi? 
Așa-i turcu-n vitejie, 


Zvârle haina ca să fie 
Sprinten-foc, când e-n război. 
Dârdâiesc din dinţi, mă, vere 
Lasă-i, mă, că-și fac putere 
Dinţilor, să muște-n noi. 


Şi-ntr-o zi — să vezi acu — 
Dete-Osman porunci să-i puie 
Tălpilor la cizme cuie, 
Și-apoi, ce-o fi fost, ce nu, 

Că sări pe băț călare 
Și-alergând în fuga mare 
Drept la Vadin s-abătu. 


Strig-Osman: — "Păsat vă fac ! 
Încurcaţi pe-aicea treaba, 

Şi-mi mâncaţi pilaf degeaba — 
Vă tai ciorba, vă dezbrac! 
Ahmet, Mahmet, cum te cheamă, 
Tu cam tremuri, bag de seamă, 
Sări, curând, că-ţi viu de hac !" 


Turcii, toţi, gândeau: "Poftim ! 
Să dezbraci p-un gol ca napul 
Cu ce-și bate pașa capul!" 

Şi-i strigară: Cioc selim ! 


Dar temându-se de vorba 
Că Osman le taie ciorba, 
Au mai zis: "Sărim, sărim !" 


Și-au sărit cei lei de turci 
Care cum putea mai iute: 

Vin românii spre redute, 

Și să stai să-i mai încurci? 
Căpitanii-și pierd șalvarii, 
Fac mătănii ghinărarii, 

Că-i la deal, și-i greu să-l urci. 


Noi strigam atunci din tun: 

— "Ce fugiţi, ca-n groaza furcii? 
Nu vă vin din urmă turcii ! 
Staţi, și daţi-ne tutun." 

Ei de stat n-au stat nici unul 
Dar ne-au azvârlit tutunul 
C-așa-i turcul, suflet bun... 


Acest cântec îl facui 

Eu, căprarul Păvăloae, 

Stând de strajă noaptea-n ploaie, 
Și gândeam: "Tu râzi și spui, 

Și tu n-ai cămașă-n spate ! 

Las că prind pe-Osman, măi frate, 


Și-am să-mbrac cămașa lui !" 


Povestea căprarului 


Când ne-au respins de la movilă, 
Căzurăm mulți pe-aceste lunci. 
Şi-ntreg un regiment atunci, 
De ce-a văzut, a plâns de milă. 
În șiruri strânse şi-mproşcând 
Necontenit cu foc mulțimea, 
Se da-ndărăt dorobănțimea, 
Loc turcilor pe șes făcând. 
Curgea și mult și iute focul, 
Iar între-ai noștri şi vrăjmași 
Erau cel mult optzeci de pași 
Dar noi lăsam cu palma locul. 


Și, iată-n urma tuturor. 

Un biet căprar, având un frate 
Ucis, s-opri să-l ieie-n spate, 
Şi-apoi spre șir porni cu zor. 
Dar, lunecând pe iarba udă 
Fiind și slab, căzu-n curând, 


Iar noi strigam să intre-n rând; 
El a rămas nevrând s-audă. 


La ochi cu pușca l-am văzut, 
Îngenuncheat acolo-n cale, 
Trăgând spre-arapii ce din vale 
Veneau mereu. O, n-am crezut 

Că omul în mânie poate 
S-azvârl-așa de mult omor, 

Că plumbii-n deznădejdea lor 
Curg râu! Dar azi le cred pe toate. 


Iar noi ne-ndepărtam mereu, 

Și i-am strigat de-a multa oară 
Că e nebun, că stă să moară, 

Și că-i păcat de Dumnezeu. 
Nevrând să-l lase pe câmpie, 

Și să-l aducă neputând, 

El sta cu mortul, dus de-un gând: 
Străjer răzbunător să-i fie! 


Dar turcii vin, tot vin, un roi, 

Și tot mai larg li-e-n urmă pasul 
Acum nici nu ne-aude glasul, 
Acum el e pierdut de noi. 
Treizeci de pași mai au nizamii, 


Au cincisprezece, zece-acum 
Și-aştepţi pe-ai tăi, plângând pe drum, 
Tu, suflet pustiit al mamii! 


Dar iată-l, cade! L-a lovit 
Pesemne-un plumb din multa ploaie; 
Pe spate-acum murind se-ndoaie, 
Dar l-am văzut cum s-a-nvârtit 
Spre frate-său, căzând deodată 
Cu fața-n jos, părând c-ar vra 
Să-l apere pe mort așa 

Și-atunci coloana-naintată 

A turcilor, sosind povoi, 

I-a și cuprins, urmându-și goana, 
Și i-a-necat apoi coloana 

Și nu i-am mai văzut apoi. 


Înfiorat și-acum îmi bate 

Cu jale inima, când scriu: 

Strivit de turci, să mori de viu, 
Veghind la capul unui frate! 
Când ne-am retras pe-acele lunci, 
Respinși de turci de la movilă, 
Un regiment întreg, de milă, 

A plâns de ce-a văzut atunci! 


Coloana de atac 


Porniserăm din văi adânci 
Și ne târam acum pe brânci 


Să nu ne prind-Osman de veste, 
Că năzuim la deal spre creste, 


Căci veste de-ar fi prins ai săi, 
Noi n-am mai fi ieşit din văi. 


Și-așa cu-ncredere vegheată 
Noi răsărim pe deal deodată. 


Ne văd păgânii, sar pe zid, 
Potop de foc spre noi deschid. 


Dar noi prin foc o rupem iute, 
Crezându-ne pe sub redute. 


Și nu eram! Vedeam de sus 
Că altfel e de cum ne-au spus, 


Că pân-acolo-i lungă cale, 
O râpă-n drum și-adânca vale. 


O clipă ca-mpietriți am stat; 
Maiorul însă-a și plecat 


Și ne-am făcut cu toţii cruce: 
Ei, ducă-ne-n ce foc ne-o duce! 


La vale,-acum, pe râpi curând 
Un rând e mort, mai moare-un rând. 


Cad bombele-n pământ și scurmă 
Și altele mai vin pe urmă; 


Ca grindina şi plumbii cad, 
Se-ntunecă și-i vai ca-n iad! 


Și-un plumb veni cumplit cu zborul 
Și fără glas căzu maiorul. 


Atunci un ofiţer înalt, 


Cu spada-n vânt, iar celălalt, 


Trăgând mereu din carabină, 
Săriră-n front; iar pe colină 


Noi după dânșii, cot la cot, 
Suiam orbiș, noi, leatul tot. 


Cat ai clipi, muream o sută, 
Muream mai mulți, căci din redută 


Nu plumbi curgeau, ci râu de foc, 
Și linii-ntregi cădeau pe loc. 


Și-un căpitan, cel nalt, sărmanul, 
Căzuse vârfuind mormanul, 


Iar celălalt, acel ce-ochea, 
Muri trăsnit în fața mea. 


Căci uite-așa văzui de bine 
Pe-un turc bătrân ochind spre mine, 


Iar bietul căpitan nu-ș cum 
Se puse morţii drept în drum. 


Am dat să-l prind, ca să nu cadă 
Și-atunci căzui cu el grămadă 


Și vezi, și-acum mi-e capul prost, 
Că nu-nțeleg nici azi ce-a fost: 


M-am pomenit la șanț deodată 
Și-o cârp-aveam la cap legată. 


De ce și când, de mâna cui? 
Și-atâta drum eu când făcui? 


Voiam să-ntreb, n-aveam pe cine, 
Căci tot străini pe lângă mine. 


Dar cârpa, orice taină-avea, 
Atâta ştiu: c-a fost a mea 


Și-acu la șanț! Noi rupem lanţul 
Și scoborâm de-a valma șanțul. 


Sărim şi noi, și turcii sar 
Şi-i moarte-n șanț, e vai ș-amar, 


Ne batem ca-n pierzarea minţii, 


Cu pumnii dăm, mușcăm cu dinţii, 


Și piept la piept ne zvârcolim, 
Străbatem repezi și răzbim. 


Inchid de veci nizamii gura, 
Iar noi îi dăm pe râpi de-a dura. 


Ieșim apoi, ca duși de vânt, 
Pe faţa negrului pământ. 


Pe lături ne-ntărim șireagul: 
Și iat-un căpitan cu steagul 


In fruntea noastră drum făcu: 
Ura, băieţi, acu-i acu! 


Roiesc turbaţi pe zid păgânii, 
Sub zid se-ndeas-orbiș românii 


Și-aruncă scări, răzbesc prin fum, 
Străbat mereu facându-și drum. 


Trăsniţi, copii, tot după mine! 
Noi trăsnet după el, vezi bine. 


Și iată-l, căpitanu-i sus 
Pe meterez un braț a pus, 


Dar şapte turci pe el săriră, 
Și şapte săbii-l și loviră, 


Și-al optulea, un turc bărbos, 
Izbi turbat de sus în jos 


În piept cu patul puștii, fiara 
Și-atunci pocnind se rupse scara 


Și bietul căpitan căzu 
Pe spate-n șanț, și-atâta fu. 


Căci s-adunau păgânii gloată 
Și-un om era reduta toată, 


Și-ntregul parapet un fes, 
Atâta se-ngloteau de des. 


Cădeam ca frunzele de brumă, 
Iar sângele curgea cu spumă. 


Nici loc să stai, nici drum să treci 


Și fum de pușcă, să te-neci. 


Și ce-am văzut atunci minune 
Și-n groapă morţilor voi spune! 


Nici chip de-acu să mergi în foc, 
Nici chip să stai sub zid pe loc. 


Se dete semn atuncea oastei 
Să părăsească clinul coastei 


Și ne-am retras departe-n văi, 
Striviţi, o mână de flăcăi, 


Flămânzi și uzi și-ntorşi din cale, 
Cu sufletul topit de jale. 


O scrisoare de la Muselim- 
Selo 


Măicuţă dragă, cartea mea 
Găsească-mi-te-n pace! 
Pe-aici e vânt şi vreme grea, 
Și-Anton al Anei zace 

De patru luni, și-i slab și tras, 
Să-l vezi, că-ți vine plânsul, 
Că numai oasele-au rămas 

Și sufletul dintr-însul. 


Apoi, să ştii c-a fost război 

Şi moarte-aici, nu șagă: 
Cădeau pe dealuri, dintre noi, 
Ca frunza, mamă dragă. 
Și-acolo-n deal, cum fulgera, 
Un plumb simțţii că vine 

Și n-avu loc, cât larg era, 
Decât în piept la mine. 


Mi-e bine-acum, și-așa socot 
Că nu va trece luna 

Și-oi fi scăpat de-aici detot. 
Dar vezi te rog de una: 

Să nu mai faci cum ai făcut 
S-aduni la tine satul, 

De veselă că ţi-ai văzut 
Acasă iar băiatul! 


Să vezi pe-aici și ciungi și-ologi! 
Hristos să-i miluiască! 

Tu mergi la popa-n sat să-l rogi 
O slujbă să-mi citească. 

Puteri de nu vei fi având 

De plată, vorba-i lasă, 

Că-i voi lucra o zi, oricând, 
La-ntorsul meu acasă. 


Pe Nuţu vi-l lăsasem mic, 

Cu creştetul cât masa 

O fi acum ștrengar voinic 

Și vă răstoarnă casa? 
Făcutu-i-aţi și lui la fel 
Căciulă, cum am vrut-o? 
Aveam o piele-n pod, de miel, 
Doar nu veţi fi vândut-o? 


Nevestei mele să-i mai spui 
Să-mi cumpere o coasă, 

Cea veche nu știu este-ori nu-i 
Și-o fi acum și roasă 

De când rugina scurmă-n ea. 
Să-mi văd, o date-ar sfântul, 
Cum cade iarba-n faţa mea 
Şi-mi bate-n plete vântul! 


Ea lupte-se cum biet o știi, 
C-așa ne dete soartea, 

Că şi noi ne-am luptat pe-aci 
Cu greul și cu moartea; 

Dar l-a ajuns și pe harap 
Blestemele și plânsul, 

Că noi i ne-am ţinut de cap 
Și-ntrarăm după dânsul. 


Și i-am făcut, măicuţă, vânt! 
L-am scos detot din ţară, 
Măcar stătea pe sub pământ 
Și nu ieșea pe-afară. 

Și-am prins și pe-mpăratul lor, 
Pe-Osman nebiruitul, 

Că-l împușcase-ntr-un picior 
Și-așa i-a fost sfârşitul. 


Păi, ne ţinea pesemne proști, 
Să-și joace hopa-tropa, 

Că nu puteam să batem oști! 
Dar poate taica popa 

V-a spus de prin gazeturi tot 
El cum și-a dat juncanii? 
Acum i-aș cumpăra, să pot, 
Dar nu mai am, azi, banii. 


Mă doare-n piept, dar nu să tip, 
Și-așa mi-e dor de-acasă, 

Și-aș vrea să plec, dar nu e chip 
Că vodă nu mă lasă. 

Dar uite, nu e nu știu cât 

O lună chinuită, 

Și-o să te strâng de după gât, 
Măicuţa mea iubită... 

Așa mi-a spus Ion să-ţi scriu, 
Iubească-ţi-l pământul! 

Și-am tot lăsat, pân-a fost viu, 
Şi-mi ţin acum cuvântul. 

Să te mângâie Dumnezeu, 
C-așa e la bătaie 

Şi-am scris această carte eu, 
Căprarul Nicolae. 


În spital 


Nu-nţelege vorba, sire. 
Zice-același general, 
Camarazi, să nu vă mire 
Că-ntr-acest spital 


Nu-nţeleg nici doi cuvântul 
Ce-l vorbim, căci li-e străin, 
Sunt vitejii din pământul 
Cel de râuri plin, 


Pe-unde trec ei veseli vara 
Peste munții suri și goi; 

Ei de-acolo sunt, din ţara 
Turmelor de oi... 


Scoborând din munţi de-a dreptul 
Par în lupte-oșteni bătrâni, 
Aţi văzut cum pun ei pieptul 


Sire, sunt români. 


Astfel zice generalul 
Către tânăru-mpărat, 
La Veneţia-n spitalul 
Cel improvizat. 


În supremele momente 
Când căzură peste noi 
Alte patru regimente, 
În amurg cu ploi 


Adunați românii-n vale 
Zid în urmă ne-au rămas, 
Stăvilind dușmanii-n cale 
Până ne-am retras. 


Câţi de moarte-atunci scăpară 
Zilnic în spitale curg; 

Toţi ca leii se luptară, 

Tinere Habsburg; 


Și-au murit pentru-mpăratul 
Sute de viteji de-ai mei 
Dar acest de-aici, din patul 


Şapte sute trei, 


Care zace-aşa-n neştire 
Şi-i lipseşte braţul stâng 
Îl salut! Dă-mi voie, sire, 
Mâna să i-o strâng. 


Noaptea scobori cu ceaţă, 
Luptelor sfârşit punând, 
Până-n trista dimineaţă; 
Și rănit zăcând 


Printre morţi ce-umpleau hotarul 
Lângă steagul ce-l avea 

Strâns în dreapta sa, stegarul 
Singur se zbătea. 


Mâine-n zori o să-l găsească, 
Mâine-al vostru steag, români, 
Mâine stema-mpărătească 

La dușmani în mâini! 


Ah! și nimeni viu pe-aproape 
Dintre-ai săi, ca-ntr-ajutor 
El chemându-l, să-şi îngroape 


Sfântul steag al lor! 


Și el n-are, n-are-o mână, 
Că-n bucăţi l-ar destrăma 
Și cu mâinile-n țărână 
Groapă i-ar săpa! 


I-ar săpa-o-n stânci cu dinţii, 
Și-ar muri apoi râzând! 

Iată, Doamne-al biruinţii, 
Tu i-ai dat un gând: 


Steagul său, de lângă cruce 
Până-n poala dedesubt 
Dând cu dinţii să-l apuce 
Rând pe rând l-a rupt! 


Și lăsând prăjina goală, 
Ocoli păduri și stânci, 
Doborât de răni și boală 
Și târât pe brânci 


Printre străji şi printre cete 
Ziua stând ascuns prin văi, 
Pân-a patra zi când dete 


De fârtaţi de-ai săi. 


N-avea grai, de răni umplutul 
Suflet, vai n-avea defel 

Dar un steag, pierdut crezutul, 
Brâu în sân la el! 


Cald bătea-n ferestre-amurgul; 
Nimeni n-a mai zis nimic, 

Și, plecat spre pat, Habsburgul, 
Cătr-acest voinic, 


Blând l-a sărutat pe frunte; 
Spre români întors apoi: 
Vara, pășunând pe munte 
Turmele de oi, 


Și-adunaţi pe lângă masă 
Iarna la ospăț și nunţi, 
Spuneţi tuturor de-acasă 
Celor de prin munți, 


Și le-nseninaţi viaţa 
Cu cuvânt înălțător, 
Că pe-un soţ de-al vostru-n fața 


Voastr-a tuturor. 


Sărutându-l împăratul 

L-a numit copil al său 

Și c-am stat plângând pe patul 
Bietului flăcău!.. 


Raport 


(Luarea Griviței, la 30 august 1877) 


La ceasul trei pornirăm iuți, 
Dar ne-am întors în văi bătuți. 


Din nou am dat asalt erou, 
Dar ne-am întors bătuţi din nou. 


De-al treilea rând deschis-am drum. 
Dar n-am bătut-o nici acum. 


Ne-am dus de-a patra oar-apoi 
Și-acum răzbim și-i batem noi. 


Ne-ar și fi fost ruşine-amar 
De ne-am fi dus și-acu-nzadar. 


Spada și credinţă 


Ce furtuni n-au mai pornit 
Pofta răilor și ura 

Ca să pieri tu, neam iubit! 
Dar de toţi ne-a mântuit 
Spada noastră şi scriptura. 


Sfântul steag ne-a fost altar 
Și sub el săream grămadă 
Să ne batem la hotar. 
Ghioagă dă orice stejar, 
Orice coasă dă o spadă. 


Iar când braţul ne cădea 
Uneori fără putere, 

Nici atunci nu ne scădea 
Inima, c-aveam în ea 

Scris Hristos ca mângâiere. 


Ce de ură s-a pornit 
Căutând a ta pierzare! 

Dar ai stat şi-ai biruit, 

Căci prin spadă-ţi a grăit 
Domnul cel ce-n veci e tare. 


Podul lui Traian 


Colo surele ruine 

Către Dunăre privesc 
Cum tot vine apa, vine 
Martori vremilor trecute, 
Cât sunt astăzi de tăcute, 
Numai inimii-i vorbesc. 


Eu mă uit pe apa sură 
Încreţit-abia de vânt; 

Apa lângă mal murmură. 
Trec și vremile-nainte, 
Trec și-aducerile-aminte 
Cum trec toate pe pământ. 


Au pierit acele glorii, 
Și-alte-asemeni nu se nasc 
Ah, dar iată luptătorii 
Scutul lor cum îl aruncă, 


Sapă, cum le-a dat poruncă 
Meşterul de la Damasc. 


Grinzile de grinzi se leagă 
Peste munţii de granit, 
Lespezi peste bârne-ncheagă 
Viaduct pe bolți enorme 
Și-uriașele lui forme 
Parc-ajung până-n zenit. 


Și din câte-avea ținuturi 
Roma-n stăpânirea sa, 

Iuți oșteni ascunși sub scuturi 
Vin ca apa revărsată, 

Cum potopul tău odată, 
Iahve, peste lumi vărsa. 


Podul își îndoaie fierul 

Sub atâţi legionari, 
Tubele-nspăimântă cerul! 
Istre,-acum te baţi în spume! 
Mulţi văzuși tu tari în lume, 
Însă nu pe cei mai tari! 


Cine va mai sta-mpotriva 


Leului roman de-acum? 
Care fulger stăvili-va 
Goana răzbunării sale? 

Ai voinici tu, Decebale, 

Să opreşti furtuna-n drum? 


Ori ai tăi sunt cei ce-n gloate 
Ies din codri-ntunecaţi? 

De pe câte râuri toate 

Vin la moarte ca la nuntă 

Cu topoare-n mâini, și-nfruntă, 
Șapte rânduri de-mpăraţi?... 


Ah! visez. Eu la ruine 

Și la Dunăre privesc, 
Cum tot vine apa, vine. 
Ele stau ruine mute 
Martori vremilor trecute, 
Numai inimii-i vorbesc. 


Pașa Hassan 


Pe vodă-l zărește călare trecând 

Prin șiruri, cu fulgeru-n mână. 

În lături s-azvârle mulțimea păgână. 
Căci vodă o-mparte, cărare făcând, 

Şi-n urmă-i se-ndeasă, cu vuiet curgând, 
Oștirea română. 


Cu tropote roibii de spaimă pe mal 
Rup frâiele-n zbucium și saltă; 
Turcimea-nvrăjbită se rupe deolaltă 
Și cade-n mocirlă, un val după val, 
Iar fulgerul Sinan, izbit de pe cal, 
Se-nchină prin baltă. 


Hassan de sub poala pădurii acum 
Lui Mihnea-i trimite-o poruncă: 

În spatele-oștirii muntene s-aruncă 
Urlând ianicerii, prin flinte și fum, 


Dar pașa rămâne alături de drum 
Departe pe luncă. 


Mihai îi zăreşte și-alege vro doi, 
Se-ntoarce și pleacă spre gloată, 

Ca volbura toamnei se-nvârte el roată 
Și intră-n urdie ca lupu-ntre oi, 

Și-o frânge degrabă și-o bate-napoi 
Și-o vântură toată. 


Hassan, de mirare, e negru-pământ; 
Nu știe de-i vis, ori aieve.-i, 

El vede cum zboară flăcăii Sucevei, 
El vede ghiaurul că-i suflet de vânt 
Şi-n față-i puterile turcilor sânt 
Tăriile plevei. 


Dar iată-l! E vodă, ghiaurul Mihai; 
Aleargă năvală nebună. 

Împrăştie singur pe câţi îi adună, 
Cutreieră câmpul, tăind de pe cai 
El vine spre pașă: e groază și vai, 
Că vine furtună. 


— "Stai, paşă, o vorbă de-aproape să-ţi spun 


Că nu te-am găsit nicăirea" — 

Dar pașa-și pierduse și capul și firea! 
Cu frâul pe coamă el fuge nebun, 
Că-n gheară de fiară și-n gură de tun 
Mai dulce-i pierirea. 


Sălbaticul vodă e-n zale și-n fier 

Și zalele-i zuruie crunte, 

Gigantică poart-o cupolă pe frunte, 
Și vorba-i e tunet, răsufletul ger, 
Iar barda din stânga-i ajunge la cer, 
Și vodă-i un munte. 


— "Stai, pașă! Să piară azi unul din noi." 
Dar paşa mai tare zoreşte; 

Cu scările-n coapse fugaru-și loveşte 

Și gâtul i-l bate cu pumnii-amândoi; 

Cu ochii de sânge, cu barba vâlvoi 

El zboară șoimește. 


Turbanul îi cade și-l lasă căzut; 

Își rupe cu mâna vestmântul 

Că-n largile-i haine se-mpiedică vântul 
Și lui i se pare că-n loc e ţinut; 
Aleargă de groaza pieririi bătut, 
Mănâncă pământul. 


Şi-i dârdâie dinţii și-i galben-pierit! 
Dar Allah din ceruri e mare! 

Și-Allah îi scurtează grozava-i cărare 
Căci pașa-i de taberi aproape sosit! 
Spabhiii din corturi se-ndeasă grăbit, 
Să-i deie scăpare. 


Și-n ceasul acela Hassan a jurat 
Să zacă de spaimă o lună, 
Văzut-au și beii că fuga e bună 

Și bietului pașă dreptate i-au dat, 
Căci vodă ghiaurul în toţi a băgat 
O groază nebună. 


Sus inima 


Avem o mândră țară 
Prin timpi de jale-amară 
Strămoșii se luptară 

S-o scape de stăpâni. 
Azi singur noi, românii 
Suntem în ea stăpânii, 
Sus inima, români! 


O lege-avem străbună 
Prin veacuri de furtună 
Ea n-a putut s-apună 
Strivită de păgâni. 

Ne-a fost Cel-Sfânt tărie 
Şi-n veci o să ne fie: 
Sus inima, români! 


In ţara românească 
De-a pururi să trăiască 


Credinţa strămoșească 

Și graiul din bătrâni. 
Spre Domnul țării gândul 
De-a pururi noi avându-l, 
Sus inima, români! 


